TARYBOS REGLAMENTAS (EB) Nr. 472/2009
2009 m. gegužės 25 d.
iš dalies keičiantis Reglamento (EB) Nr. 637/2008 nuostatas dėl medvilnės sektoriaus nacionalinių restruktūrizavimo programų
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnio 2 dalies trečią pastraipą,
atsižvelgdama į 1979 m. Stojimo aktą, ypač į jo 4 protokolo dėl medvilnės (1) 6 dalį,
atsižvelgdama į Komisijos pasiūlymą,
atsižvelgdama į Europos Parlamento nuomonę,
kadangi:
(1)
2008 m. birželio 23 d. Tarybos reglamento (EB) Nr. 637/2008, iš dalies keičiančio Reglamentą (EB) Nr. 1782/2003 ir nustatančio medvilnės sektoriaus restruktūrizavimo nacionalines programas (2), 2 skyriuje pateiktos nuostatos dėl ketverių metų restruktūrizavimo programų, sprendimas dėl kurių priimamas valstybių narių lygmeniu, siekiant, inter alia, finansuoti konkrečias paramos medvilnės valymo sektoriui priemones.
(2)
Atsižvelgiant į nesenus Bendrijos medvilnės sektoriaus ekonominės padėties pokyčius ir dėl to atsiradusį poreikį nedelsiant imtis esminių pertvarkymų, bei įtraukti visas susijusias medvilnės valymo įmones, yra pagrįsta nustatyti aštuonerių metų trukmės restruktūrizavimo programos laikotarpį. Jei valstybė narė nustato tokią aštuonerių metų trukmės restruktūrizavimo programą, atitinkamos sumos turėtų būti nedelsiant pridedamos prie nacionalinių viršutinių ribų, nustatytų 2009 m. sausio 19 d. Tarybos reglamento (EB) Nr. 73/2009, nustatančio bendrąsias tiesioginės paramos schemų ūkininkams pagal bendrą žemės ūkio politiką taisykles ir nustatančio tam tikras paramos schemas ūkininkams (3), VIII priede.
(3)
Reglamento (EB) Nr. 637/2008 7 straipsnio 2 dalies a punkte nustatyta, kad pagal 2001 m. gegužės 22 d. Tarybos reglamento (EB) Nr. 1051/2001 dėl pagalbos medvilnės gamybai (4) IV skyrių 2005-2006 prekybos metais suteiktos pagalbos gavėjai yra naudos pagal priemones, nurodytas Reglamento (EB) Nr. 637/2008 7 straipsnio 1 dalies a, b ir d punktuose, gavėjai. Tačiau, kadangi kai kurios medvilnės valymo gamyklos tais ataskaitiniais prekybos metais savininkų nebuvo naudojamos, o tie savininkai nebuvo pagalbos gavėjai pagal Reglamento (EB) Nr. 1051/2001 IV skyrių, tos medvilnės valymo gamyklos nebuvo įtrauktos į restruktūrizavimo procesą. Kad nacionalinės restruktūrizavimo programos būtų veiksmingos, visoms medvilnės valymo gamykloms, kurios veikė ataskaitiniais 2005-2006 prekybos metais ir kurios atitiko Reglamento (EB) Nr. 1051/2001 IV skyriuje nustatytus paramos reikalavimus, turėtų būti taikomos priemonės pagal Reglamento (EB) Nr. 637/2008 7 straipsnio 1 dalies a, b ir d punktus. Todėl tikslinga nustatyti, kad, kiek tai susiję su minėtais prekybos metais, gamyklos savininkas galėtų būti vertinamas kaip pagalbos gavėjas pagal atitinkamą restruktūrizavimo programą.
(4)
Todėl Reglamentą (EB) Nr. 637/2008 reikėtų atitinkamai iš dalies pakeisti,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 637/2008 iš dalies keičiamas taip:
1)
4 straipsnio 1 dalyje po pirmos pastraipos įterpiama ši pastraipa:
„Nukrypstant nuo pirmos pastraipos, valstybės narės iki 2009 m. gruodžio 31 d. Komisijai gali pateikti vieną bendros pakeistos aštuonerių metų trukmės restruktūrizavimo programos projektą.“;
2)
5 straipsnio 2 dalis papildoma šia pastraipa:
„Tačiau jeigu valstybė narė nusprendžia pateikti pakeistos aštuonerių metų trukmės restruktūrizavimo programos projektą, kaip nurodyta 4 straipsnio 1 dalies antroje pastraipoje, šio straipsnio 1 dalyje nurodytas jos metinis biudžetas 2018 finansiniais metais pridedamas prie jos nacionalinių viršutinių ribų, nustatytų Reglamento (EB) Nr. 73/2009 VIII priede, ir taikomas tais metais mokamoms tiesioginėms išmokoms. Tokia valstybė narė iki 2018 m. sausio 1 d. pateikia pranešimą apie restruktūrizavimo programos ir jos tikslų įgyvendinimą.“;
3)
7 straipsnio 2 dalies a punktas pakeičiamas taip:
„a)
Medvilnės valymo įrengimų, už kuriuos pagalba pagal Tarybos reglamento (EB) Nr. 1051/2001 (5) IV skyrių suteikta 2005-2006 prekybos metais, savininkams - pagalbai pagal šio straipsnio 1 dalies a, b ir d punktuose nurodytas priemones;
2 straipsnis
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2009 m. gegužės 25 d.